Kganyago wil Reserwebank se mandaat beskermLesetja Kganyago, president van die SA Reserwebank (Foto: Thobile Mathonsi/African News Agency/ANA) Lesetja Kganyago, president van die Suid-Afrikaanse Reserwebank (SARB), het Woensdag die sentrale bank verdedig teen diegene wat die mandaat wil uitbrei. Maroela Media het vroeër berig Ace Magashule, sekretaris-generaal van die ANC, het Dinsdag gesê die party se nasionale uitvoerende komitee (NUK) het ingestem dat die mandaat van die SARB uitgebrei moet word om ook groei en indiensneming in te sluit, meer as net prysstabiliteit. Kganyago het tydens die bekendstelling van die SA25-herdenkingsirkulasie en -muntstukke in Johannesburg gesê die Grondwet het ŉ belangrike plek in die werk van die Reserwebank, waaronder die beginsels van onafhanklikheid en onpartydigheid in die belang van die instandhouding van doeltreffende staatsfinansies en administrasie. “Die Grondwet gee ook ŉ uiteensetting van die primêre mandaat van die SARB, naamlik om die waarde van die geldeenheid te beskerm in die belang van gebalanseerde en volhoubare groei. Terwyl die SARB se leierskap die afgelope jaar oorweeg het wat die beste manier sou wees om 25 jaar van demokrasie te gedenk, was daar net een antwoord: die Grondwet,” het hy gesê. “Die bevordering van basiese menseregte – die reg tot behuising, gesondheidsorg, basiese dienste soos water en elektrisiteit, die reg van werkers, die regte van burgerorganisasies, die aanspreeklikheid van die uitvoerende lede van die parlement, die transformasie van die bestuur van staatsgeld, die onafhanklikheid en bevoegdheid van die gereg, die onafhanklikheid en mandaat van die SARB – dit kom alles van die Grondwet.” Magashule het gesê die ANC Lekgotla het die regering opdrag gegee om ŉ taakspan aan te stel om maatreëls in te stel om interdepartementele skuld te verlig en geld beskikbaar te maak vir ontwikkelingsdoelwitte. Magashule het gesê dié maatreëls moet die impak van inflasie op die rand en behoeftige persone in gedagte hou en alles in sy vermoë doen om dit te versag. Magashule se uitlatings is met omstredenheid bejeën binne die regerende party en Tito Mboweni, minister van finansies, het die maatreëls verwerp en Enoch Godongwana, lid van die ANC se NUK en voorsitter van dié party se subkomitee vir ekonomiese transformasie, het gesê Magashule se uitlatings is “foutief”, omdat daar geen besluit was om die mandaat van die Reserwebank uit te brei nie.